<classify> NAIBU Waziri wa Fedha na Mipango, Dk Ashatu Kijaji amesema Serikali imedhamiria kwa dhati kukamilisha mradi mkubwa wa reli kwa kiwango cha kimataifa SGR, ambapo tayari zaidi ya Sh trilioni mbili zimetolewa mpaka sasa kwa ajili ya ujenzi huo.Dk Kijaji alitoa kauli hiyo baada ya kutembelea na kukagua maendeleo ya ujenzi wa reli hiyo kutoka Dar es Salaam hadi eneo la Soga, umbali wa kilometa 53, na kujionea maendeleo ya ujenzi wa reli hiyo.Alielezea kuridhishwa kwake na kasi ya ujenzi wake na kumpongeza mkandarasi anayejenga reli hiyo, Kampuni ya Yapi Merkezi, kwa kutekeleza ujenzi huo kwa viwango vya hali ya juu.Aidha, alibainisha kuwa treni ya kwanza kutoka Dar es Salaam kwenda Morogoro inatarajia kuanza safari zake Novemba mwaka huu, kama kila kitu kitakwenda kama kilivyopangwa.Ninampongeza sana Rais John Pombe Magufuli kwa jitihada zake kubwa na kuamua kwa dhati kutekeleza mradi huu mkubwa na miradi mingine, ukiwemo mradi wa kuzalisha umeme kwa njia ya maporomoko ya maji ya Mto Rufiji, ambayo kukamilika kwake kutachochea uchumi wa viwanda, amesema Dk Kijaji.Tunakwenda kwenye Tanzania ya viwanda, tutakuwa na viwanda kila mahali, tumeanza ujenzi wa mradi wa umeme wa megawati 2,115, viwanda vitazalisha bidhaa ambazo zitahitaji miundombinu ya usafirishaji, reli hii itatumika na tunatarajia ifikapo mwaka 2025, Tanzania itakuwa ni nchi yenye kipato cha kati, ameongeza Dk Kijaji.Meneja wa Mradi wa Ujenzi wa SGR kipande cha kutoka Dar es Salaam hadi Morogoro, Machibya Masanja, alisema kuwa ujenzi wa reli hiyo umekamilika kwa asilimia 42.Mradi wetu unaenda vizuri na kwa wakati, ujenzi na utandikaji reli tumeanza katika Jiji la Dar es Salaam umeanza na unaendelea vizuri ambapo ujenzi wa daraja hilo umekamilika kwa asilimia 55 na utandikaji wa reli katika Jiji hili utafikia kilometa 10 mwishoni mwa mwezi Februari, alifafanua Masanja.Ujenzi wa Reli kwa kiwango cha kimataifa kutoka Dar es Salaam, Morogoro, Dodoma hadi Mwanza, na baadae kuunganisha mtandao wake na nchi jirani za Kongo, Uganda, Burundi na Rwanda, unatarajia kugharimu zaidi ya Sh trilioni 7.Katika hatua nyingine, Naibu Waziri wa Fedha na Mipango, Dk Ashatu Kijaji, amezungumza na wakazi wa eneo la Guluka Kwalala, Gongo la Mboto, waliokuwa wakiendelea na taratibu zao za kulipwa fidia, ambapo amewahakikishia kuwa serikali itaendelea kuwaletea maendeleo.Baadhi ya wakazi hao waliiomba Wizara ya Ardhi na Makazi iwasaidie kupata viwanja kwa ajili ya kujenga makazi yao baada ya kulipwa fidia kupisha ujenzi wa mradi huo wa reli ya kisasa. Walimpongeza Rais John Magufuli kwa kusimamia ustawi na maendeleo ya nchi na kuahidi kuendelea kumuunga mkono.  <topic>: KITAIFA 